十月十四夜月終夜如晝
作者：陸游
朝代：宋

paragraphs: 月從海東來，徑尺鎔銀盤。
西行到峨嵋，玉宇萬里寛。
幽人耿不寐，弄影清夜闌。
五城十二樓，縹緲香霧間。
不知何仙人，亭亭倚高寒。
欲語不得往，悵望冰雪顔。
叩頭儻見哀，容我躡素鸞。
掬露以爲漿，屑玉以爲餐。
泠泠潄齒頰，皓皓濯肺肝。
逝將從君遊，人間苦無歡。